钦定古今图书集成/理学汇编/学行典/第262卷 > 刘𬴊之
## 钦定古今图书集成/理学汇编/学行典/第262卷 > 刘𬴊之

按《晋书隐逸传》：“刘𬴊之，字子骥，南阳人，光禄大夫耽
之族也。𬴊之少尚质素，虚退寡欲，不修仪操，人莫之
知。好游山泽，志存遁逸。尝采药至衡山，深入忘反，见
有一涧水，水南有二石囷，一囷闭，一囷开，水深广，不
得过。欲还，失道，遇伐弓人，问径，仅得还家。或说囷中
皆仙灵方药诸杂物，𬴊之欲更寻索，终不复知处也。”
车骑将军桓冲闻其名，请为长史，𬴊之固辞不受。冲
尝到其家，𬴊之于树条桑，使者致命，𬴊之曰：“使君既
枉驾光临，宜先诣家君。”冲闻大愧，于是乃造其父，父
命𬴊之然后方还，拂短褐与冲言话。父使𬴊之于内，
自持浊酒蔬菜供宾，冲敕人代𬴊之斟酌，父辞曰：“若
使从者，非野人之意也。”冲慨然至昏乃退。𬴊之虽冠
冕之族，信义著于群小，凡厮伍之家，婚娶葬送，无不
躬自造焉。居于阳岐，在官道之侧，人物来往，莫不投
之。𬴊之躬自供给，士君子颇以劳累，更惮过焉。凡人
致赠，一无所受。去𬴊之家百馀里，有一孤姥，病将死，
叹息谓人曰：“谁当埋我，惟有刘长史耳，何由令知。”𬴊
之先闻其有患，故往候之。值其命终，乃身为营棺殡
送之。其仁爱隐恻若此，卒以寿终。